Komisjoni määrus (EMÜ) nr 3602/92,

14. detsember 1992,

millega muudetakse määrust (EMÜ) nr 27/85, milles sätestatakse oliiviõli suhtes ettenähtud erimeetmeid käsitleva määruse (EMÜ) nr 2262/84 üksikasjalikud rakenduseeskirjad

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 17. juuli 1984. aasta määrust (EMÜ) nr 2262/84, milles sätestatakse erimeetmed oliiviõli suhtes, [1] viimati muudetud määrusega (EMÜ) nr 593/92, [2] eriti selle artiklit 5,

ning arvestades, et:

vastavalt määruse (EMÜ) nr 2262/84 artikli 1 lõikele 3 võib komisjon osaleda asutuse juhtkonna korraldatud aruteludes; seepärast tuleks sätestada nelja asutuse aruteludes osalemise kord;

vastavalt määruse (EMÜ) nr 2262/84 artikli 1 lõikele 4 võtavad liikmesriigid meetmeid asutuse uurimistulemuste põhjal ning edastavad komisjonile võetud meetme ja asutuse uurimistulemuste tulemusel kohaldatud sanktsioonide üksikasjad; tuleks sätestada sellise edastamise sagedus ja sisu;

kogemused on näidanud, et komisjoni määruse (EMÜ) nr 27/85 [3] (viimati muudetud määrusega (EMÜ) nr 2427/86 [4]) artikli 6 lõikes 2 sätestatud ajavahemik, mille jooksul komisjon peab tegema otsuse asutuse tegelikele kuludele vastava summa kohta, on liiga lühike; seepärast tuleks seda ajavahemikku pikendada;

kontrollide läbiviimine ühenduse eeskirjade nõuetekohase täitmise tagamiseks eeldab oliiviõli kvaliteedi tagamist; seepärast peaks asutustel olema lubatud võtta proove kontrollimeetmetega hõlmatud ettevõtjate valduses olevast oliiviõlist;

asutuse tööplaani sisu tuleks täpsustada;

tuleks täpsustada valdkonnad, milles kontrolli eest vastutavatel töötajatel peavad olema vajalikud tehnilised teadmised;

käesoleva määrusega ettenähtud meetmed on kooskõlas õli- ja rasvaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 27/85 muudetakse järgmiselt.

1. Artikli 2 lõiked 3 ja 4 asendatakse järgmistega:

"3. Asutuse palgal olevate töötajate arv, nende väljaõpe, kogemused, nende kasutada antavad vahendid ja asutuse allstruktuuride korraldus peavad võimaldama määruse (EMÜ) nr 2262/84 artikli 1 lõikes 2 osutatud kohustuste täitmist.

Eelkõige peavad kontrolli eest vastutavatel töötajatel olema nõukogu määrustes (EMÜ) nr 3089/78 [5] ja (EMÜ) nr 2261/84 [6] ning komisjoni määrustes (EMÜ) nr 3061/84 [7] ja (EMÜ) nr 2677/85 [8] osutatud kontrollide tegemiseks vajalikud tehnilised teadmised ja kogemused, eelkõige põllumajanduse andmete hindamise, pressimis- ja töötlemisettevõtete tehnilise kontrolli ning laoarvestuse ja raamatupidamise kontrolli osas.

4. Asjaomane liikmesriik annab ametiisikutele neile määruse (EMÜ) nr 2262/84 alusel antud kohustuste täitmiseks vajalikud volitused saada teavet või tõendeid ja teha kontrollimisi, mis on vajalikud ettenähtud kontrolli läbiviimiseks, ja eelkõige:

a) volituse kontrollida raamatupidamisdokumente ja muid äridokumente;

b) volituse teha raamatupidamis- ja äridokumentidest koopiaid või väljavõtteid;

c) õiguse nõuda kohapeal suulist teavet;

d) õiguse tutvuda kontrollitavate äriruumide või maaga;

e) õiguse võtta proove kontrolliga hõlmatud füüsiliste või juriidiliste isikute valduses olevast oliiviõlist.

Liikmesriigid võtavad mistahes vajalikud meetmed, et kaitsta kontrollitavate füüsiliste ja juriidiliste isikute siseriiklikust õiguskorrast tulenevad õigusi.

Liikmesriigid tunnustavad ametiisikute järeldusi siseriiklikus õiguskorras tõenduslikku jõudu omavatena."

2. Artiklit 3 muudetakse järgmiselt:

a) lõiked 1 ja 2 asendatakse järgmisega:

"1. Alates 1985/86. turustusaastast esitab asutus iga turustusaasta kohta tööplaani ja eelarve projekti.

Ilma et see piiraks kehtivates ühenduse eeskirjades sätestatud tingimuste kohaldamist, koostatakse tööplaan kontrollikorraga hõlmatud ettevõtjate esindavuse alusel.

Eelistatakse tegevusvaldkondi või -piirkondi, mille puhul on eeskirjade eiramise oht eriti suur.

2. Tööplaan sisaldab:

a) määruse (EMÜ) nr 2261/84 artiklis osutatud arvutifailides sisalduvate andmete kasutamise kava; need andmed sisaldavad oliiviregistris olevat informatsiooni;

b) asutuse kavandatava kontrollitegevuse ajakava ja kirjeldust;

c) asutuse tööplaani oliivide ja oliiviõli saagise määramiseks;

d) oliiviõli, oliivijääkõli ja nende kõrvalsaaduste lõppkasutuste suhtes ning imporditud oliiviõli ja oliivijääkõli päritolu suhtes tehtavate kontrollide kirjeldust;

e) loetelu liikmesriigi või komisjoni palvel määruse (EMÜ) nr 2262/84 artikli 1 lõike 2 teise lõigu kohaselt tehtavatest muudest töödest;

f) asutuse töötajatele antava väljaõppe üksikasju;

g) nimekirja ametiisikutest, kes vastutvad komisjoniga tehtava koostöö eest.

Asutus esitab iga tööplaanis kirjeldatud tegevusvaldkonna puhul vajamineva hinnangulise inimtööpäevade arvu.";

b) lõike 3 punktid 8 ja 9 asendatakse järgmisega:

"8. Ühenduse panus vastavalt määruse (EMÜ) nr 2262/84 artikli 1 lõikele 5.

9. Sissetulek vastavalt määruse (EMÜ) nr 2262/84 artikli 5 lõikele 1."

3. Artiklit 4 muudetakse järgmiselt:

a) lõike 1 teine lõik asendatakse järgmisega:

"Ilma et see piiraks asjaomase liikmesriigi vastutust, võib komisjon kolmekümne päeva jooksul taotleda, et liikmesriik teeks eelarves ja tööplaanis muudatusi, mida komisjon peab vajalikuks.";

b) lõike 3 teine lõik asendatakse järgmisega:

"Erandolukorras, kui on võimalik pettus, mis tõsiselt ohustab oliiviõli suhtes kehtestatud ühenduse eeskirjade nõuetekohast täitmist, teavitab asutus sellest asjaomast liikmesriiki ja komisjoni. Sel juhul võib asutus asjaomase liikmesriigi nõusolekul oma plaani ja kontrollitegevust muuta. Asjaomane liikmesriik teavitab sellest viivitamatult komisjoni."

4. Artiklit 5 muudetakse järgmiselt:

a) lõiked 2 ja 3 asendatakse järgmisega:

"2. Asutus esitab hiljemalt 30 päeva jooksul pärast iga kvartali lõppu liikmesriigile ja komisjonile tehtud töö koondaruande, rahavoogude olukorda ja iga eelarverubriigi raames tehtud kulutusi näitava raamatupidamisaruande ning kõnealuse kvartali jooksul korraldatud inspekteerimiste tulemusel registreeritud rikkumiste loetelu, mille puhul võib kohaldada haldus- või kriminaalsanktsioone.

3. Komisjoni, asjaomase liikmesriigi ja asutuse esindajad kohtuvad vähemalt kord kvartalis, et vaadata läbi asutuse tehtud ja kavandatav töö, selle töö tulemused ja asutuse üldine toimimine.";

b) lisatakse lõige 4:

"4. Selleks, et tagada komisjoni esindatus asutuse juhtorganis vastavalt määruse (EMÜ) nr 2262/84 artikli 1 lõikele 3, edastab asutus komisjonile teleksi või faksi teel hiljemalt kuus päeva enne aruande- või juhtimisorgani iga nõupidamist kõnealuse nõupidamise kuupäeva, päevakorra ja arutlusele tulevad dokumendid."

5. Artikli 6 lõige 2 asendatakse järgmisega:

"2. Hiljemalt kuus kuud pärast kõnealust kuupäeva võtab komisjon vastu otsuse asutuse tegelikele kuludele vastava summa kohta, mis tuleb maksta tootjaliikmesriigile asjaomase aasta puhul. See summa, millest on lahutatud lõikes 4 osutatud ettemaksed, makstakse välja pärast seda, kui on kindlaks tehtud, et asutus on täitnud talle pandud ülesanded."

6. Artikkel 7 asendatakse järgmisega:

"Artikkel 7

Vastavalt määruse (EMÜ) nr 2262/84 artikli 1 lõikele 4 edastavad liikmesriigid komisjonile 30 päeva jooksul pärast iga kvartali lõppu:

- eelmise kvartali jooksul korraldatud inspekteerimiste tulemusel registreeritud rikkumiste loetelu, mille puhul võib kohaldada haldus- või kriminaalsanktsioone, täpsustades rikkumiste laadi ja raskuse,

- haldus- või kriminaalsanktsioone või menetluse lõpetamist käsitlevad otsused, mille liikmesriigi pädevad asutused on teinud eelmises taandes osutatud asutuse loetelu põhjal, täpsustades iga otsuse puhul sanktsiooni laadi, raskuse ja mõju, trahvi suuruse ja vajaduse korral selle, kas tegemist on teise või korduva rikkumisega, märkides asjaomase füüsilise või juriidilise isiku nime ja selle, milline pädev asutus on sanktsiooni määranud."

7. Artikkel 8 ja artikli 9 teine lõik jäetakse välja.

8. Artikli 9 esimene lõik muudetakse artikliks 8.

Artikkel 2

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 14. detsember 1992

Komisjoni nimel

komisjoni liige

Ray Mac Sharry

[1] EÜT L 208, 3.8.1984, lk 11.

[2] EÜT L 64, 10.3.1992, lk 1.

[3] EÜT L 4, 5.1.1985, lk 5.

[4] EÜT L 210, 1.8.1986, lk 36.

[5] EÜT L 369, 29.12.1978, lk 12.

[6] EÜT L 208, 3.8.1984, lk 3.

[7] EÜT L 288, 1.11.1984, lk 52.

[8] EÜT L 254, 25.9.1985, lk 5.

--------------------------------------------------